作者：赵孟坚
词牌/韵律：风流子

paragraphs: 望极思悠悠。
江如练、籁息浪纹收。
看帆卷帆舒，往来征艇，鹭飞鹭立，远近芳洲。
逝波不舍山常好，祗白少年头。
杜若满汀，离骚幽怨，鸱夷去国，烟浪遨游。
江南知何许，青林晚，山断处、白云浮。
怀古慨今，谁人似我闲愁。
叹醉生浪迹，鲈乡蟹舍，殢红怨粉，莲棹菱舟。
敲遍阑干，默然竟日凝眸。